钦定古今图书集成/历象汇编/岁功典/第080卷 > 《广东志书》 > 冬赋 宋吴淑
## 钦定古今图书集成/历象汇编/岁功典/第080卷 > 《广东志书》 > 冬赋 宋吴淑

冬终也，万物于是而终者也。若夫冬日烈烈，飘风发
发。履此元英，感兹阳月。知盛德之在水，慨穷阴之杀
节。若乃地气下降，天气上腾。水泽腹坚，闭塞而成。既
习射而角力，亦听狱而论刑。尔其磬击北宫，礼成长
乐。方乘坎而执权，见冰凝而木落。魏则季冬而平夷，
唐则孟冬而硗确。燧灶必修，槐檀斯改。日驭行北，斗
杓指亥。无祁寒而怨咨，盖呼吸而藏内。善卷方衣于
皮毛，孝子更惊于梅柰。或求堇而流连，或泣竹而悲
慨。至于应北陆而藏冰，当南至而书云，循薙氏之去
草，美颜裴之致薪。孝武尝被于单衣，西华犹忆于练
裙。至有问来岁之吉凶，献群臣之梦寐。诏司寇而献
民数，命司空而论地事。岁既暮而时“既昏，月穷纪而
日穷次，延年流血于决狱，温舒顿足于用事，盛吉书
法以垂泣，《虞经》断囚而流涕”，此时令之攸遵，而循酷
之异致。至若守关梁而塞蹊径，谨盖藏而闭门闾，凌
人斩冰，天子尝鱼，赵衰之贤同爱日，和叔之职在幽
都。农既云其事毕，学方勤于岁馀。笑田夫之负暄，美
掾史之送徒，叹黄香之无裤，伟王祥之得鱼。营窟攸
居，旨蓄以御。以黄钟为天统，谓良月为盈数。苦志而
越王抱冰，励俗而隐之披絮。若乃周正在候，履长伊
始，闭芦灰而潜应黄钟，获宝鼎而自当天纪。融风布
序，亚岁迎祥，立以八神，成以三光，或以安形性而去
声色，或以缮宫室而修囷仓。日轨巽维，风行广莫，动
彼水泉，解兹麋角。或以合八能之士，或以从五日之
乐。君道方长，天地交让。斯长至之令旦，故时训之攸
尚。复有嘉平之节，祭本伊耆。索飨有《戴记》之纪，问贺
有徐氏之仪。鸣楚鼓以逐疫，出土牛而应时。盖一日
之泽，而百神是祠。故其新故交接，星回岁终。或游于
鲁观，或祈彼天宗。于是先以大傩，次之小岁吹豳，诗
以愉乐，览魏台之访议，慕范乔之宽恕，识五伦之悲
涕，长文有江源之政，何凤有建安之治，景兴慕子鱼
之德，鲁公旌母师之礼，斯清祀之嘉辰，而前贤之遗
美也。

《元冥　　　　　　　　　　》汉《邹子乐》

元冥陵阴，蛰虫盖藏，草木零落，抵冬降霜，易乱除邪，
革正异俗，兆民反本，抱素怀朴，条理信义，望礼五岳，
籍敛之时，掩收嘉谷。